Magnús Júlíusson , framkvæmdastjóri Íslenskrar orkumiðlunar . Íslensk orkumiðlun velti um einum milljarði króna árið 2018 og jókst velta félagsins um 482% frá fyrra ári , en þess ber þó að geta að árið 2018 var fyrsta heila rekstrarár fyrirtækisins . Þá nam hagnaður félagsins 36 milljónum króna . Magnús Júlíusson , framkvæmdastjóri Íslenskrar orkumiðlunar , kveðst ánægður með afkomu fyrsta heila starfsárs fyrirtækisins . „ Við hófum eiginlegan rekstur í júlí 2017 en undirbúningur við að koma rekstrinum í gang hófst í febrúar sama ár . Það kom mér aðeins á óvart hvað við vorum fljót að ná okkur upp í núllrekstur . Á fyrsta heila starfsári fyrirtækisins settum við okkur það markmið að ná eins milljarðs króna veltu og náðum við því markmiði . Þetta var djörf áætlun og að ná þessari ágætu afkomu var hið besta mál . Það tók okkur smá tíma að læra inn á markaðinn og ég gæti eflaust tínt til nokkra hluti sem maður hefði eftir á að hyggja viljað gera öðruvísi á þessu fyrsta rekstrarári . En almennt séð gekk það í takt við væntingar og líkt og við höfðum gert ráð fyrir þá náðum við tæplega 50 milljóna króna hagnaði fyrir skatt . Þessi markaður er þó mjög kvikur , sem er stór áskorun í rekstrinum . Einn heildsali , sem sagt Landsvirkjun , getur einn daginn tekið ákvörðun um að hækka eða lækka verð , sem hefur svo eðli málsins samkvæmt áhrif á afkomu okkar fyrirtækis sem og annarra smásala . Þessar breytingar geta verið örar og ófyrirsjánlegar . Til dæmis í desember í fyrra þá hækkaði Landsvirkjun heildsöluverð á skammtímamarkaði um 20% , en slík hækkun hefur auðvitað áhrif á öll fyrirtækin í raforkugeiranum , enda eru þau öll háð Landsvirkjun . " Magnús reiknar með áframhaldandi tekjuvexti á þessu ári . „ Ég á von á ágætis vexti , bæði í tekjum og hagnaði . Þetta ár verður talsvert stærra en árið í fyrra og erum við að auka umsvif okkar á raforkumarkaði á milli ára . Það á enn eftir að koma endanlega í ljós hversu mikið umsvif okkar munu aukast en það er í kortunum að aukningin sé talsverð . " Þegar rýnt er í fyrirtæki sem starfa innan raforkumarkaðarins má sjá að yfirbygging Íslenskrar orkumiðlunar er talsvert smærri en hjá flestum öðrum samkeppnisaðilum . Til að mynda voru ársverk fyrirtækisins árið 2018 aðeins tvö . Magnús segir að þessi smáa yfirbygging geri fyrirtækinu kleift að bjóða viðskiptavinum sínum upp á hagstætt verð . „ Í upphafi var ég eini starfsmaður fyrirtækisins en núna í dag starfa þrír starfsmenn hjá fyrirtækinu , en lengst af vorum við tveir . Það að samkeppnisaðilar séu með fleira starfsfólk og meiri yfirbyggingu getur stafað af ýmsu . Í fyrsta lagi eru þau flest samhliða að sinna framleiðslu raforku , sem krefst að sjálfsögðu aukins vinnuafls . Ég geri einnig ráð fyrir því að vegna fákeppni í gegnum tíðina hafi einhver af fyrirtækjunum ekki verið rekin á hagkvæmustu einingunum . Ég held að það sé klárlega hægt að reka sum fyrirtækin á hagkvæmari hátt að einhverju leyti , t.d. með minni yfirbyggingu . " Herjuðu á fyrirtækin í byrjun Magnús segir að í byrjun rekstursins hafi Íslensk orkumiðlun lagt áherslu á að landa stórum og meðalstórum fyrirtækjum sem viðskiptavinum og ná þannig upp stöðugum tekjum . Þessa dagana sé fyrirtækið svo byrjað að einblína meira á heimilin . „ Við settum okkur það markmið alveg frá byrjun að koma upp viðskiptavinabasa af stórum notendum , þá á ég ekki við stóriðjunotendur heldur stóra almenna notendur , til þess að ná upp ákveðnum hagkvæmnigrunni . Við einblíndum því á stór og meðalstór fyrirtæki í byrjun en núna erum við að hefja innreið inn á heimilismarkaðinn . Við vildum byrja á að búa til nógu stóra stærð sem tryggir okkur örugga veltu og örugga greiðendur . Ég tel að það hafi verið rétt nálgun hjá okkur að einblína fyrst á fyrirtækin og síðan heimilin . " Líkt og áður segir hóf Íslensk orkumiðlun starfsemi sína árið 2017 og varð félagið þá fyrsti einkaaðilinn til að fá leyfi Orkustofnunar til þess að stunda raforkuviðskipti , eftir að samkeppni á vissum hliðum raforkumarkaðarins var komið á með lagasetningu árið 2003 . „ Það má í raun segja að íslenski raforkumarkaðurinn sé skilgreindur samkeppnismarkaður í lögum en hið opinbera er þrátt fyrir það með rúmlega 90% hlutdeild á markaðnum . Við erum einn af fáum einkaaðilum sem hafa komið inn á raforkumarkaðinn eftir að samkeppnin var bundin í lög . " Magnús segir að þrátt fyrir að tæplega tveir áratugir séu síðan samkeppni var innleidd á smásöluhluta raforkumarkaðarins , sé samkeppnin á markaðnum og virkni hans enn vanþróuð . „ Mín skoðun er sú að það sé almennt þannig að á samkeppnismarkaði séu einkaaðilar betur til þess fallnir að koma fram með hugmyndir og láta þær verða að veruleika , finna samlegð í vöruflokkum og þróa markaðinn þannig áfram . Það hefur afskaplega lítið gerst á þessum markaði síðan árið 2003 , þrátt fyrir lagabreytinguna . Virkni markaðarins í kringum vöruna rafmagn hér á landi vermir botnsætið í samanburði við virkni markaða á hinum Norðurlöndunum . Það eru tækifæri til staðar til að gera vöruna rafmagn að hefðbundinni markaðsvöru eins og hvað annað . Þó að íslenski raforkumarkaðurinn sé smár í alþjóðlegum samanburði , þýðir það ekki að það þurfi að vera lítil hreyfing á markaðnum . Þarna liggja því tækifæri og ég tel að einkaaðilar muni í náinni framtíð spila stærra hlutverk en þeir hafa gert hingað til á þessum almenna smásölumarkaði fyrir rafmagn . " Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .